次韻周達道運句二首  其二
作者：釋德洪
朝代：宋

paragraphs: 朱門連大藩，知是故人宅。
登門一笑懽，忘其身是客。
叢林斷岸西，聚落一水隔。
欲知往來數，雞犬亦相識。
人情改朝夕，世議苦迫窄。
公輩月輪高，不涴濁流色。
撥書臥清曉，井汲聞餘滴。
職嚴賓謁少，境靜意自適。
嗟余眷閭里，邊風馬嘶北。
公賢義當親，此外吾何擇。
瘴痾蘇晝簟，小寢喧鼻息。
夢驚哦公詩，清懽洗岑寂。